
Uurimistöö eesmärk on tuua välja Maakonna Ühisgümnaasiumi õpilaste kehakaaluga seotud probleemid, leida madala füüsilise aktiivsuse põhjuseid ning saada teada õpilaste suhtumisest regulaarsesse treeningusse. Uurimistöös on tõstatatud hüpoteetiline väide: ülekaalulisuse ja vähese liikumise vahel on seos. Selle väite tõestuseks või ümberlükkamiseks on põhikooli astmes 11 kuni 16-aastaste õpilaste seas viidud läbi küsitlus.
Uurimistöö tegemise protsessis on töödeldud küsitlustest saadud infot. Lisaks on kogutud teoreetilisi andmeid mitmetest kirjanduslikest allikatest. Tähelepanu on pööratud sellele, millist mõju avaldab kehaline aktiivsus noorele organismile. Ülekaaluliste arvu teada saamiseks on appi võetud kehamassiindeksi kalkulaator.
Uurimistööst selgus, et kehakaalu ja regulaarse treeningu seost ei saa kinnitada. Alla poolte õpilastest ei käi trennis ja selle peamisetks põhjusteks on ajapuudus või ei leita meelepärast treeningut. Selgus ka, et ligi 1/3 küsitletutest ei ole rahul enda kehakaaluga. Paljud noormaalkaalus olevad õpilased suhtuvad liiga kriitiliselt oma kehakaalu, samas kui 10 ülekaalulist on rahul enda kehakaaluga.

SISUKORD

SISSEJUHA TUS
Tervisliku ja kultuurse eluviisi juurde kuulub sportimine ja kehalised harjutused. Kehaline aktiivsus on kasulik mitte üksnes lihastele ja luustikule, vaid kogu organismile, eriti hingamisele ja vereringele. Noore inimese jaoks on kehalised harjutused lausa hädavajalik arengutegur, täiskasvanule läheb neid vaja lõdvestuseks ja töövõime säilitamiseks. Tehnika täiustumise tõttu jääb kehalist tööd järjest vähemaks. Seda enam peaksid inimesed vabal ajal sportima ja rohkem liikuma. Koolis on õpilastel küll võimlemistunnid, ilmselt aga jääb neist napiks. Mugav eluviis on tekitanud terviseprobleemi, mis on ka Eesti noorte seas üsna levinud ja selleks on ülekaalulisus.
Käesolev uurimistöö keskendub Maakonna Ühisgümnaasiumi põhikooliastmes õppivate õpilaste ülekaalulisusele ja liikumisharrastustele. Regulaarset trenni peetakse oluliseks faktoriks tervisliku eluviisi kujunemisel. Eriti vajalik on regulaarne kehaline aktiivsus lapse- ja noorukieas ja seetõttu on otsustatud teha uurimistöö Maakonna Ühisgümnaasiumi põhikooli õpilaste füüsilisest aktiivsusest ja nende suhtumisest sellesse.
Uurimistöö eesmärk on tutvustada regulaarse liikumise mõjusid noorele organismile ja tuua välja Maakonna Ühisgümnaasiumi õpilaste kehakaaluga seotud probleemid, leida madala füüsilise aktiivsuse põhjuseid ning saada teada, kuidas õpilased suhtuvad regulaarsesse trenni. Uurimistöös on tõstatatud ka hüpotees: ülekaalulisuse ja vähese liikuvuse vahel on seos.
Töö autor on tänulik kõigile Maakonna ühisgümnaasiumi õpilastele küsimustike täitmise eest. Tänu ankeedi täitnutele sai käesolev uurimistöö koostatud.


1. PROBLEEMID
1.1. Ülekaalulisus
Võttes aluseks WHO Euroopa piirkonna raampoliitika Tervis 21, võib väita, et paljudes riikides on vähenenud füüsiline aktiivsus ja ebatervislikud toitumisharjumised põhjustanud noorte hulgas ülekaalulisuse kasvu, mis edasikandumisel täisikka (nagu sageli juhtub) kujutab kindlat terviseriski (Tervis 21, 2001).
Maailmas on 300 miljonit ülekaalulist inimest ning liiglihavate laste hulk kasvab pidevalt, mistõttu ülekaalulisust tuleb pidada raskeks haiguseks, vahendab Reuters juhtiva eksperdi avaldust (Ülekaalulisus on haigus, 2005).
Euroopa Liidus elab 17 miljonit ülekaalulist või rasvunud last. Veebruarikuus hääletatav parlamendi raport ütleb, et ülekaalulisus on suur probleem Euroopa Liidus, mis levib nagu epideemia, nakatades esmajoones lapsi ja teismelisi ning peites endas mitmeid tõsiseid terviseriske.
Põhjus, miks eurooplased rasvuvad, on lihtne - me sööme liiga palju ja teeme liiga vähe sporti. Rasvumine aga võib põhjustada mitmeid tõsiseid tervisehädasid nagu südamehaigused, diabeet, vererõhutõbi, rabandus ja teatud tüüpi vähihaigused. Arvatakse, et 7% tervisekulutustest saab seostada ülekaalulisusega. Osades Euroopa Liidu piirkondades on 27% meestest ja 38% naistest rasvunud. (Rahvatervis, 2007)
1.2. Madal füüsiline aktiivsus
Füüsiline tegevus on kasulik igas eas inimeste tervisele. Erilise tähtsusega on see laste ja noorte tervislikule arengule, kuid aktiivne eluviis võib oluliselt tugevdada eakate inimeste tervist. Aktiivne eluviis aitab kaasa teiste tervislike eluviiside (nt. tervislik toitumine, mittesuitsetamine) kujundamisele ja juurdumisele.


Kaks kolmandikku Euroopa Liidu täiskasvanud elanikkonnast (15 aastased ja vanemad) ei liigu soovitatud määral, milleks on vähemalt 30 minutit füüsilist tegevust päeva jooksul. Euroopa riikides on vajalikul määral füüsiliselt tegusad vaid üks kolmandik kooliealistest lastest. Väheaktiivsete laste hulk suureneb ka Eestis. Hinnanguliselt põhjustab vähene füüsiline aktiivsus Euroopa riikides 600 000 surma aastas ning 5,3 miljoni tervelt elatud oodatava eluea aasta kaotuse. (Rakvere linna terviseliikumise strateegia, 2007)
Kui lisaks tarvitada rämpstoitu, on tulemus katastroof – südame- ja veresoonkonnahaigused, millesse surevad Euroopas kõige sagedamini just eestlased.
Täiskasvanud, kes on oma aja peremehed, võivad tegemisi kavandades vajalikud minutid liikumiseks leida. Kuid lapsed, kes on peamiselt vanemate lükata-tõmmata, ei teadvusta liikumisvajadust ega pööra sellele ka erilist tähelepanu. (Jurkatam, 2006)
Suur mõju noore liikumisharrastuste kujunemisel on kooli kehalise kasvatuse tundidest. Kuid praegused õppekavad ei paku sageli isiklikul tasandil huvipakkuvaid ja sotsiaalseid asjakohaseid kogemusi ning on vastuolus ühiskonna ja kooliväliste tegevuste suundumustega: keskendutakse spordikesksetele, võistluslikele ja tulemustele orienteeritud tegevuskavadele. Kui kehalisest kasvatusest tahetakse kujundada tõhusat vahendit laste rasvumise ja ülekaalulisuse vastu võitlemiseks, tuleb edendada õppekavas kõigile õpilaste rühmadele huvipakkuvaid elemente. Ajal, mil arvutimängud on muutumas laste eelistatuimaks hobiks, on üha suurem vajadus kinnistada laste ja noorte seas aktiivset, tervislikku eluviisi. Nende noorte elanikkonnarühmade jaoks ei seostu kehalise kasvatuse traditsiooniline sisu nende elustiiliga.
Viimaste aastate jooksul on kehalisele kasvatusele eraldatud aeg kogu ELis järjest vähenenud: alates 2002. aastast on eraldatavat aega vähendatud algkoolist 121 minutist 109 minutini nädalas ja keskkoolis 117 minutilt 101 minutini – kusjuures uurimustes soovitatakse, et lapsed ja noorukid peaksid tegelema mingi kehalise tegevusega 60 minutit päevas. Samas on alust arvata, et ametlikult teadaantud kehalise kasvatuse tundide arv koolis ei vasta kohapeal tegelikkusele. (Euroopa Parlamendi kultuuri- ja hariduskomisjon, 2007)


2. FÜÜSILISE AKTIIVSUSE TÄHTSUS LAPSE JA NOORE TERVISELE
Südame ja veresoonte tervise põhialused luuakse lapseeas – harjumuste, oskuste ja arusaamadena, mille toime ulatub läbi kogu inimese elukäigu. Südame-tervisekasvatus peab seetõttu keskenduma eeskätt lapsepõlve- ja kooliperioodile. (Sirel, 2008)
Regulaarse füüsilise tegevuse plussid:
• Vähendab enneaegse surma riski;
• Vähendab südamehaiguste riski;
• Vähendab diabeedi riski;
• Vähendab kõrgvererõhutõve riski;
• Vähendab jämesoolevähi riski;
• Aitab kaalu kontrolli all hoida;
• Aitab arendada ning säilitada tervet luustikku, tugevaid lihaseid ja liigeseid;
• Soodustab vaimset heaolu. (Virgilio, 2007)
Soome kui ka teised rahvusvahelised uuringud näitavad, et liikumine võib langetada laste ja noorte vererõhku, aga seda ainult siis, kui algul on vererõhk normist kõrgem. Lisaks liikumatusele ja valedele toitumisharjumustele soodustab südame- ja veresoonkonnahaigusi ka rasvumine. Rasvunud lapsel peetakse neid riskiteguriteks – seega võib liikumist pidada iseseisvaks krooniliste haiguste tekke ennetajaks ja ka normaalse kehakaalu säilitamist kergendavaks teguriks. Laste ja noorte ülemaailmne rasvumine on suurenenud koos igapäevase baasaktiivsuse vähenemise ja passiivse elustiili levimisega. Seepärast ongi põhjust pidada füüsilise aktiivsuse vähenemist vähemalt osaliselt laste rasvumise põhjuseks. Ja teisalt tuleks igapäevast baasaktiivsuse suurendamist pidada laste ja noorte rasvumise oluliseks pidurdajaks. Kuna noorte toidupiirangute korral peab alati arvestama söömishäirete riski, siis igapäevane piisav liikumine on ilmselt ka turvalisem normaalse kehakaalu säilitamise abinõu. (Fogelholm, 2007)
Tervise seisukohalt on laste ja noorte liikumine kõige vajalikum just tugi-liikumiselundkonna kujunemiseks, liikumisharjumuse tekkimiseks ja selle püsimiseks täiskasvanueas, samuti on liikumisel positiivne psühhosotsiaalne mõju. Laste liikumisvilumus, liikuvus ja liigutuste kontroll kujunevad esimese 10 aasta jooksul. Kõige kriitilisem aeg on lasteaia- ja algkoolieas, kus on tähtis just mitmekülgne ja erineval viisil huvipakkuv igapäevane füüsiline aktiivsus. Hingamis- ja vereringeelundkonna treenimine on keha liigutuste kontrollivõime juures ilmselt väikese tähtsusega, aga ainuüksi rahuliku liikumisega ei arene oskused piisavalt heaks. Suurepäraselt arendavad liikumisoskust ronimine, pallimängud, hüppamist ja jooksu nõudvad mängud. Mitmekülgseks liikumiseks on vaja rajada lastele mänguväljakuid, lasteaedades ja algkoolides pöörata tähelepanu liikumise planeerimisele. (Fogelholm, 2007)
Luustiku heaks arenguks tuleb liikumisest piisavalt saada impulsse. Eriti tähtis tundub olevat liikumine kasvu algstaadiumis. Füüsiline passiivsus murdeeas võib viia selleni, et nooruses ei ole luud piisavalt tugevad ja täiskasvanuna jätab nende struktuur soovida. See suurendab vananedes osteoporoosi riski. Seepärast peaks murdeeas palju hüppama, samuti tuleks teha pidurdusi ja suunamuutusi sisaldavaid ning keharaskust kandvaid liikumisi. Pallimängud ja aeroobika on selles osas head. Rulaga sõitmist uuritud ei ole, aga tõenäoliselt on seegi luustikule kasulik. (Fogelholm, 2007)
Uuringud on peamiselt ristläbilõikelised ning kinnitavad seda, et hästi planeeritud liikumine võib lapse minapildile positiivselt mõjuda, või vähemalt seda mõjutada. See eeldab muidugi seda, et liikumisest saadakse positiivseid kogemusi ja tagasisidet. Negatiivne kogemus võib juba väikesel lapsel pärssida innustumist igasugustesse pingutusi nõudvatesse mängudesse. Meeskonna- ja muud ühismängud võimaldavad suhtlemist, üksteise mõjutamist ja õpetavad teistega arvestama. Koosolemine ja sõprussuhted on lapsele ka sotsiaalseks küpsemiseks vajalikud. Liikumise harrastamine koos perega on suurepärane võimalus lapse ja vanemate suhete mitmekesistumiseks ning süvendamiseks. Meeskonnamängudes õpib laps ka reeglite arvestamist, ausa mängu ja kaastunde tähtsust. (Fogelholm, 2007)
Mida kauem on noor inimene füüsiliselt aktiivne, seda tõenäolisemalt on ta seda ka täiskasvanueas. Kriitiline periood selles osas on murdeiga, mil tuleb eriti innustada noori olema füüsiliselt aktiivne. Seda, et lapseeas alanud liikumisharrastus on tähtis ka täiskasvanuna, on kirjeldatud psühholoogiliste (liikumisega seotud positiivne suhtumine ja kogemus) ja sotsiaalsete tegurite (liikumist harrastavad sõbrad) kaudu. Motoorsed põhioskused ja erinevad liikumisalad, hea vorm ja normaalne kehakaal hõlbustavad liikumisega tegelemist, seega on tõenäoline füüsilise aktiivsuse jätkumine. (Fogelholm, 2007)

3. LASTELE JA NOORTELE SOOVITATAV LIIKUMINE
Kuigi liikumise ja tervise vahelisi seoseid on uuritud palju, ei ole saadud piisavalt andmeid, et anda konkreetseid soovitusi. Ühtne tundub olevat see, et lapsed ja noored peaksid täiskasvanutest rohkem liikuma. Üldine soovitus seisneb selles, et lapsed peaksid liikuma iga päev 60 minutit.
Laste liikumine on tavaliselt erineva intensiivsusega: vahelduvad kerged, mõõdukalt koormavad ja lühikesed raske koormusega perioodid. Üsna paljudes soovitustes on just tähelepanu pööratud sellele, et liikumine oleks mitmekülgselt koormav: täiskasvanutele piisavaks tunnistatud mõõduka koormusega liikumine ei ole küllaldane laste tervisele ja arengule.
Lastele soovitatakse liikuda palju ja see peaks olema mitmekülgne. Suur osa igapäevasest liikumisest peaks olema mänguline, kus koormus vaheldub sageli. Liikumise mitmekülgsus on oluline seetõttu, et sellega koos omandatakse motoorsed põhioskused tavaliselt enne 10 eluaastat. Eriti on tähtis liikumine lasteaias ja esimestel kooliaastatel. Lisaks mitmekülgseid oskusi vajavale liikumisele on hea see, et mõõduka koormusega kohaneb laps pikemat aega kestva liikumisega.
Noortel on oluline liikumisaktiivsust säilitada. Soovitustes ei käsitleta lapsi ja noori eraldi, nii on lastele mõeldud liikumine vähemalt 60 minutit päevas heaks lähtepunktiks ka murdeealistele. Mängudega seotud liikumine tõenäoliselt väheneb ja selle asemele tuleb rohkem juhendatud liikumist ning kooliteel, asjaajamistel ja sõpradega kohtumisel vajalikku füüsilist aktiivsust. Tervise seisukohast on oluline nii tugi-liikumiselundkonna kui vastupidavust treeniv liikumine. Eriti tähtsad nii poistele kui tüdrukutele on luustikku tugevdavad liikumisviisid kiire kasvamise perioodil ja vahetult pärast seda. (Fogelholm, 2007)
Järgnevalt vaatleme erineva vanuseastmega inimeste liikumisvajadusi tabeli abil (Rakvere linna terviseliikumise strateegia, 2007):


Milliste tegevustega võivad erinevas eas inimesed saavutada soovitatud liikumisvajaduse taseme?

On sadu võimalusi olla kehaliselt aktiivne. Kuid missuguseid nendest valida? Üks olulisi valikukriteeriume on selle tegevuse meeldivus ja nauditavus. Teiseks tuleks arvestada, et kõige kasulikumad on harjutused, mis parandavad organismi hapniku omastamise võimet. Neid harjutusi nimetatakse aeroobseteks, st. organismil on kehalise tegevuse ajal piisavalt hapnikku. Selle kontrollimiseks võib teha “vestluse” testi: jooksutempo peab olema selline, mis lubab kaaslasega ka vestelda, ei tohi tekkida liigset hingeldamist. Teaduslikum meetod harjutuste intensiivsuse mõõtmiseks on pulsisageduse mõõtmine. Kehaline treening südame löögisagedusega 70-85% maksimumist arendab aeroobset võimekust, treening 60-70% maksimumist omab võimekust säilitavat ja kehakaalu langetavat efekti. (Kull, 2001)

Kehalise koormuse liikidest tuleks eelistada kestvat ja suuremat hulka lihaseid hõlmavat tegevust - kõndimist, matkamist, jooksu, jalgrattasõitu, suusatamist, tantsimist, sõudmist, trepist tõusu, ujumist, uisutamist (ka rulluiskudel) ja vastupidavust arendavaid sportmänge.
Vastupidavusharjutusi peetakse kõige tähtsamaks ja kõige soovitatumaks vahendiks tervise tugevdamisel.
Võimlemisharjutused on asendamatud mehaanilise antisklerootilise efekti suhtes, lihaskonna hea toonuse ja kehahoiaku saavutamisel. Depressiooni vähendab aga treenimine nii aeroobsete kui anaeroobsete harjutustega. Jõu - ja võimlemisharjutused on tähtsal kohal lihasnõrkuse ärahoidmisel.
Järgnevalt mõned näited Eesti Tervisekasvatuse Keskuse soovitustest kehalise harjutuste valimiseks (Kull, 2001):
Kõndimine:
• kehva tervisega inimestele on alustamiseks sageli parim tempokas jalutuskäik,
• alusta mõõdukalt ja tõsta koormust järk-järgult,
• kanna sobivaid jalatseid,
• jalutuskäikude ajal tee vahelduvalt aeglast sörkjooksu,
• muretse endale koer ning käi temaga regulaarselt välja jalutamas. Jalgrattasõit:
• alusta mõõdukalt tasastel jalgrattateedel ja vaiksetel tänavatel, enne kui lähed tõusudele ja langustele,
• eriti soovitatav on jalgratas ülekaalulistel, sest selle kasutamine soodustab kehakaalu langust,
• kasuta jalgratast kui sobivat transpordivahendit.

Ujumine:
• see on eriti sobilik ülekaalulistele ning neile, kel probleeme liigestega, kuna vesi toetab keha,
• viibuta käsi soojenduseks enne igat ujumist,
• kõik keha osad peavad liigutustest vabalt osa võtma.
Sörkimine:
• sörkimine on aeglaselt jooksmine: seda võiksid üritada need, kes on võimelised energiliselt kõndima 30 minuti piires,
• sörkjooks ei sobi ülekaalulistele, samuti neile, kel on probleeme liigeste või seljaga,
• kvaliteetsed jooksujalanõud kaitsevad liigeseid põrutuste eest,
• looduslikul pinnal jooksmine on parem kui asfaldil või bituumen rajal,
• olulisel kohal on eelsoojendus ning mahajahutamine,
• lisaks on soovitatavad veel venitusharjutused. Reketisport:
Tennis, squash ning sulgpall on mõõduka intensiivsusega suurepärased mängulised tegevused. Ehkki primaarselt on need tegevused anaeroobsed, aitavad nad teatud määral kaasa aeroobsele vormisolekule ning seda eriti siis, kui regulaarsele treeningule lisatakse aeroobsed harjutused.
Harjutusi, millega kaasneb järsk ja rohke energia kulu nimetatakse anaeroobseteks, kuna organismil ei ole võimalik koheselt rahuldada kõrgenenud hapniku nõudlust. Organismis tekkivast hapnikupuudusest (see rahuldatakse hiljem) kuhjuvad jääkproduktid, mis põhjustavad inimesel ebamugavustunde ja väsimuse. Anaeroobsed harjutused ei ole südametegevusele soodsad ja soovitatavad. (Kull, 2001)

4. LASTE JA NOORTE LIIKUMISHARRASTUSTEGA SEOTUD TEGURID
Liikumisharrastustega tegelemine on seotud inimesi ümbritseva füüsilise ja sotsiaalse keskkonnaga, samuti inimese vanusest, võimetest ja motivatsioonist tulenevate iseärasustega. Tänavavõrk, maakasutus, puhke- ja spordirajatiste, parkide ja avalike hoonete paiknemine, aga ka transpordisüsteem kas soodustavad või pärsivad füüsilist aktiivsust. Halvemas olukorras elavad, eriti madala sissetulekuga inimesed kalduvad olema vähem aktiivsed, kuna neil on väiksemad võimalused kasutada tasulisi teenuseid ja rajatisi. (Paide linna terviseliikumise strateegia, 2007)
Psühholoogiliste näitajate ja laste või noorte liikumise vahel võib harva leida kindlaid seoseid. Sageli arvatakse, et hea enesetunne ja rohke liikumine kulgevad käsikäes. (Fogelholm, 2007)
Liikumissoovi vähenemise peamisteks põhjuseks noorukieas peetakse eelkõige sotsiaalseid faktoreid (Maiste, Matsin, Utso, 1999):
• Huvide struktuuri muutumine;
• Motivatsiooni ja materiaalsete võimaluste puudus;
• Negativistlik suhtumine kõigesse soovitatavasse, ka aktiivsesse sporti.
Vähem pööratakse tähelepanu füsioloogilistele põhjustele, nagu:
• Kehakaalu tõus rasvkoe arvel;
• Ebasoodsad konstitutsionaalsed eeldused;
• Adaptsioonihäired stresskoormusele;
• Hirm kehalisel koormusel tekkivate subjektiivselt ebamugavate reaktsioonide ees, mis on tingitud adaptsiooniraskustest ja –häiretest.
Tähtsamad faktorid, mis avaldavad mõju 15-aastasele noorukile ja mõjutavad teda jätkama kehaliselt aktiivset eluviisi ka 30-aastaselt, on järgmised:
• Osavõtt organiseeritu kehalisest tegevusest ja treeningust vähemalt neli tundi nädalas;
• Kuulumine spordiklubisse;
• Kooli heatasemelise kehalise kasvatuse mõju.

Tegurid, mis mõjutavad liikumisharrastusega tegelemist (Paide linna terviseliikumise strateegia, 2007):
Makrokeskkond - üldised sotsiaal-majanduslikud, kultuurilised ja keskkonnaolud:
1. Sotsiaalmajanduslik staatus: Füüsilisi tegevusi harrastavad vaba aja veetmisel pigem suurema sissetulekuga inimesed. Madalama sissetulekuga inimestel on vähem vaba aega ja rahalisi vahendeid ning seetõttu on nende juurdepääs tasulistele tegevustele ja rajatistele piiratud;
2. Suurenev autokasutus, mida soosib soov võimalikult mugavalt hakkama saada ning linnade arendamine, kus kaubanduskeskused ja muid vajalikke teenuseid osutavad ning töökohti pakkuvad asutused ehitatakse äärelinnadesse või linna piiride taha.
Mikrokeskkond – elu- ja töökeskkond, toetavad sotsiaalsed normid ja kogukonnad:
1. Linnastumine, mille tõttu viiakse elamise, töötamise, kaupluste ja vaba aja rajatiste piirkonnad üksteisest eemale;
2. Istuva tegevuse kasv seoses liikumist soodustavate töökohtade arvu kahanemisega ja istumist soodustava vaba aja veetmise vormide hulga kasvuga. Aega, mis kodumasinate kasutamise tõttu majapidamistööde tegemisel kokku hoitakse, ei kasutata alati füüsiliseks tegevuseks. Istumist soodustav vaba aja veetmine suureneb eriti laste ja noorte hulgas seoses üha kasvava ekraaniajaga (arvuti, teler, videomängud);
3. Tegevuse maine. Kõrge sotsiaalse staatusega seostatakse selliseid tegevusi nagu näiteks tennis ja aeroobika, samas võib jalgsi käimine ja jalgratta kasutamine transpordivahendina seostuda madalama sotsiaalse staatusega.
Individuaalsed mõjurid – mõjutamatud geneetilised eripärad, vanus, sugu, aga ka sellised psühhosotsiaalsed mõjurid nagu suhtumine füüsilisse tegevusse, usk oma võimetesse, teadlikkus aktiivse tegevuse võimalustest igapäevases elus.
1. Soodustavad mõjurid: usk oma võimetesse, soov liikuda, liikumisest rõõmu tundmine, soovitava terviseseisundi või vormi saavutamine, enese motiveerimine, sotsiaalne toetus, oodatava kasu saavutamine;

2. Takistavad mõjurid: endale kinnitamine, et pole aega, et ei ole “sportlik tüüp”, hirm vigastuste ees, liigne väsimus või lõõgastava oleku eelistamine, füüsilise tegevuse vajaduse mittetunnetamine. (Paide linna terviseliikumise strateegia, 2007)
Soodustingimustena tulevad arvesse aktiivse sõbra või elukaaslase mõju ja akadeemiline haridus. Motivatsioon kehalise aktiivsuse säilitamiseks täiskasvanuna leiab tuge võimalusest maandada selle kaudu pingeid, lõdvestuda psüühiliselt. Mitte vähem oluline pole võimalus liikuda looduses ja olla terve ning võimekas. (Maiste, Matsin ja Utso, 1999)
Täna tegeleb täiskasvanuist spordiga regulaarselt (vähemalt kaks korda nädalas) vaid kolmandik elanikest, kusjuures mittetegemise peapõhjustena nimetatakse aja- ja rahapuudust. Neid ei saa aga tõsiselt võtta, sest investeerides täna aega sportimisse, saame seda oluliselt juurde vanemas eas. Ka paranevad mõõduka sportimise järel juba nüüdsete tööde tulemused, võimaldades vähema ajaga sama palju ära teha ja vaba aega juurde tekitades. Lumepalli efekt võib kujuneda aga sellest, kui vanemad sporti ei tee ja lapsel pole, keda jäljendada. Siis täidetakse vaba aeg asendustegevustega (arvuti ja teler) ja tulevikus on palju raskem ennast vabatahtlikult pingutama motiveerida. (Soans, 2007)

5. METOODIKA
Uurimistöö eesmärk on tuua välja Maakonna Ühisgümnaasiumi õpilaste kehakaaluga seotud probleemid, leida madala füüsilise aktiivsuse põhjuseid ning saada teada õpilaste suhtumisest regulaarsesse trenni. Uurimistöös on tõstatatud hüpoteetiline väide: ülekaalulisuse ja vähese liikumise vahel on seos. Selle väite tõestuseks või ümberlükkamiseks on põhikooliastmes (5a, 5b, 6b, 7b, 8b, 9b) 11 kuni 16-aastaste õpilaste seas viidud läbi küsitlus. Valik langes sellistele klassidele, et saada ülevaade igast vanuseklassist. Vastused on saadud 147 õpilaselt, kelle andmetele tuginedes saab teha mitmeid järeldusi.
Uurimistöö tegemise protsessis on töödeldud küsitlustest saadud infot. Lisaks on kogutud teoreetilisi andmeid mitmetest kirjanduslikest allikatest. Põhjalikku materjali pakub “Tervislik liikumine”, mis anti välja Soomes 2007. aastal ja see sisaldab uusimaid andmeid kehalise aktiivsuse ja sihipärase liikumise mõjust tervisele. Autoriteks on silmapaistvad teadlased ja spetsialistid, kelle uuringute alusel on loodud mitmeid metoodilisi juhiseid, mida kasutatakse rahvusvaheliselt. Esitatud uuringute andmed on paljuski võrreldavad ja ülekantavad Eesti elanikkonnale. Kirjanduslikest allikatest saadud andmeid on kasutatud töö teoreetilise osa koostamisel.
Suurt rõhku on pandud füüsilise aktiivsuse tähtsusele noore tervisele. Ülekaaluliste arvu teada saamiseks on appi võetud kehamassiindeksi kalkulaator, mille tulemuse põhjal saab teada õpilase kehamassiindeksi. Normaalset kehakaalu näitab kehamassiindeks vahemikus 19-25, kehamassiindeks alla 19 viitab alakaalule. Kehamassiindeks vahemikus 25-30 tähistab mõõdukat ülekaalulisust, 30-40 olulist ülekaalulisust, üle 40 - patoloogilist ülekaalulisust. Kehamassiindeks arvutatakse valemi "kehakaal jagatud pikkuse ruuduga" abil. Kehamassiindeksi ühikuks on kg/m2 . (Kehamassiindeksi kalkulaator, 2009)

6. KÜSITLUSEST SAADUD TULEMUSED
6.1. Ülekaalulisus küsitletute seas
Läbiviidud uuringust selgub, et igas klassis leidub üks kuni viis õpilast, kelle kehakaal ületab normaalpiiri. Küsitluse andmetel on kokku 18 ülekaalulist 147 seas. Tuleb aga arvestada sellega, et ankeedi täitsid alla poole põhikooliastme õpilastest ning võib järeldada, et suurema kehakaaluga õpilasi on veel mitmeid. Ülekaaluliste arv suureneb vanuse kasvades: 5a klassis leidub ainult üks ülekaaluline, samas kui 9b klassis on neid viis. Poiste seas on ülekaalulisus rohkem levinud (14 ülekaalulist), erinevalt tüdrukutest, kellest ainult nelja kehakaal ületab kehamassiindeksi normaalkaalu piiri (joonis 1).

6.2. Kehaline aktiivsus küsitletute seas
147 küsitletust 106 õpilast tegelevad regulaarse treeninguga, seega 41 neist ei tegele. 60 tüdrukut ja 46 poissi on füüsiliselt aktiivsed. Arvestades seda, et küsitletute seas on rohkem tüdrukuid, siis võib pidada nii neidude kui poiste aktiivsust enam-vähem võrdseteks. Kuid ainult viis, kes ei tegele regulaarse treeninguga, on ülekaalulised, millest võib järeldada, et vähene liikumine ja ülekaalulisus pole otseses seoses (joonis 2).

Põhjuseid, miks paljud õpilased ei ole füüsiliselt aktiivsed, on väga erinevaid. Kõige sagedasemateks trennis mittekäimise põhjusteks on toodud ajapuudus, ei leita endale meelepärast treeningut, ei jõuta teiste huvialade kõrval liikumisharrastustega tegelda või lihtsalt ei viitsita. Samas õpilased, kes käivad regulaarselt trennis, tahavad kaalust alla saada, olla heas füüsilises vormis, ennast oma erialal edasi arendada või neile meeldib lihtsalt sporti teha.

6.3. Vähene liikumine küsitletute seas
Vähese liikuvuse peamiseks põhjuseks tänapäeval on televiisori ja arvuti suurenev tähtsus meie igapäeva elus. Küsitletud õpilased istuvad arvuti ja televiisori taga päevas ligikaudu kolm ja pool tundi. Eriti aktiivsed teleka ja arvutiga tegelejad on just nooremad õpilased.

Arvestades seda, et paljud koolitööd tehakse arvuti abil, kulub paratamatult rohkem aega arvuti taga töötades. Enamus kulutavad kaks kuni kolm tundi päevas arvutile ja televiisorile, kuid igas klassis leidub paar õpilast, kes veedavad kuus või isegi üle selle tundi arvuti ja televiisori taga (joonis 3).

Kuna kodus kanduvad vanemate harjumused oma lastele, siis on õpilaste käest küsitud ka nende vanemate füüsilise aktiivsuse kohta. Selgub, et 147 küsitletu seast ainult viiekümnel tegelevad lapsevanemad või vähemalt üks vanematest regulaarse treeninguga. 60 õpilase perest ei tegele mitte keegi liikumisharrastustega ning ülejäänutel 37 tegelevad õed-vennad regulaarse trenniga. Tuleb välja ka see, et 33 õpilasel, kes ei ole füüsiliselt aktiivsed, ei harrasta ka ükski tema vanematest järjepidevat liikumist. Nende 33 seast neli on ka ülekaalulised. Lastevanemate tähelepanu puudumine sel teemal väljendub tulemustest, mis näitavad, et ainult 18 õpilase vanemate algatusel 106 seast hakati trennis käima. Ülejäänud 88 õpilast otsustasid ise regulaarsete liikumisharrastustega alustada, mis näitab, et paljud noored vähemalt teadvustavad ise endale kehalise aktiivsuse vajalikkust.
Paratamatult on mitmed treeningud tasulised. Kuid leidub ka mitmeid tasuta trenne, nagu näiteks Maakonna Ühisgümnaasiumi alla kuuluvad spordiringid. Küsitlusest selgub, et 106 füüsiliselt aktiivse õpilaste vanemate seast peaaegu pooled ei pea liikumisharrastuste eest midagi maksma. Viis õpilast aga ei teagi, kui palju nende trenni kuumaksumus on. Küsitlusest osavõtnute trennid ulatuvad 45 kroonist kuni 800 kroonini kuus. Keskmine trennis käiva õpilase kuumaksumus on ligi 100 krooni.

6.4. Populaarsemad liikumisharrastused küsitletute seas

Maakonna Ühisgümnaasiumi põhikooli õpilaste seas leidub väga erinevaid treeninguid. Trennis käivate 106 õpilaste huvide seas leidub ujumist kui ka vähempopulaarset enesekaitse treeningut. Kuid poiste ja tüdrukute huvides kerkivad esile mitmed omapärad. Populaarsemad trennid tüdrukute seas on ujumine, tantsimine ja kergejõustik. Poiste enamus eelistab mängida korvpalli ja käia jõusaalis (joonis 4).
Uuringust selgub, et keskmine trennis käimise sagedus nädalas on ligikaudu kolm korda õpilase kohta. Arvestades seda, et nädalas on veel kaks tundi kehalist kasvatust, siis on see kasvava noore jaoks täitsa piisav treeningliikumine. Kuigi leidub ka neid, kes lisaks spordi tundidele koolis käivad ainult kord nädalas veel kuskil mujal trennis. 

6.5. Suhtumine kehalise kasvatuse tundidesse
Kuna koolil on suur mõju oma õpilaste liikumisharrastuste kujunemisel, on uuritud õpilaste suhtumist kehalise kasvatuse tundidesse. Selgus, et 115 õpilast on rahul kehalise kasvatuse tundidega, 24 ei ole ei armasta sporditunde ning kuuel juhul on õpilased enam-vähem nendega rahul. Need 24, kes on rahulolematud, on 19 juhul tüdrukud. Tüdrukute rahulolematuse peamiseks põhjuseks on õpetaja rangus ja paljudele ei meeldi, et harjutused käivad normide järgi. Samas mõni tüdruk leidis, et tunde võiks isegi rohkem olla ja harjutused mitmekesisemad. Tundub, et poiste jaoks on kehalise kasvatuse tunnid lihtsamad, sest paljud on rahulolematuse põhjuseks toonud üksluisuse ja vähesed tunnid (joonis 5).

Tüdrukute üks levinumaid mittemeeldivuse põhjuseks on õpetaja poolne nõue saada häid tulemusi. Muret tekitab see, et ei arvestata noorte erinevat füüsiliste oskuste taset. Seetõttu ongi kehalise kasvatuse tunnid paljudele tüdrukutele ebameeldivad.

KOKKUVÕTE
Viimaste aastate jooksul on aina aktuaalsemaks teemaks kujunenud ülekaalulisus, mis põhjustab mitmeid haigusi ning see ähvardab ka noori, seal hulgas Maakonna Ühisgümnaasiumi õpilasi. Tänu põhikooliastme klassides läbiviidud küsitlusele, on leitud vastused sissejuhatuses püstitatud probleemidele.
Kehakaalu ja liikuvust peetakse tavaliselt omavahel seotuks. Kuid küsitluse tulemused näitavad, et ainult 28% ülekaalulistest ei käi trennis. Need tulemuste põhjal ei saa järeldada kindlat kehakaalu ja treeningu omavahelist seost, järelikult tõstatatud hüpotees ei vasta tõele. Kindlasti on suur roll ka toitumisharjumustes, mille kohta aga andmed puuduvad.
Uuringust selgus, et alla poolte õpilastest ei käi trennis. Küsitletute vähese kehalise aktiivsuse põhjused on erinevad, kuid on kindlad põhjendused, mis on domineerima jäänud. Kõige sagedasemad liikumisharrastuste puudumise põhjused on ajapuudus või ei leita endale meelepärast treeningut. Vaba aja vähesus on paljude kooliõpilaste seas paratamatu, kuna koormatakse ennast koduste töödega ning tegeldakse muude huvialadega, mille kõrvalt ei jõuta trennis käia.
Ligi 1/3 küsitletutest ei ole rahul enda kehakaaluga. Neist natukene üle poolte on tüdrukud, mis on ka küsitletud poiste ja neidude osakaalu arvestades normaalne, sest poisse on tüdrukutest 14 võrra vähem. Enamus õpilasi, kes suhtuvad oma kehakaalu negatiivselt, on aga normaalkaalus, mis näitab, et noored panevad liigselt rõhku kehakaalule, arvestamata seda, et ollakse normaalkaalus. Nende väheste sekka, kes ei muretse oma kehamassi pärast, kuuluvad 10 ülekaalulist noort. Sellest võib järeldada, et need õpilased ei pruugi olla teadlikud enda liigsest ülekaalust ega sellega kaasnevatest riskidest.

Lisa 1
Küsimustik.	
Tere! Olen 12. klassi õpilane ja teen uurimistöö MÜG -i põhikooli õpilaste füüsilise aktiivsuse kohta. Selle koostamisel on mul Sinu abi vaja. Palun vasta küsimustele!
• Poiss/ tüdruk (tõmba õigele variandile joon alla)
• Klass:
• Vanus:
• Kaal:
• Pikkus:
• Oled Sa oma kehakaaluga rahul?
• Millist trenni ja kui tihti teed?
• Miks käid/ ei käi trennis?
• Kes Sinu perest tegeleb regulaarse trenniga?
• Kas käid vanemate või omal algatusel trennis?
• Kui kaua päeva jooksul veedad aega arvuti ja televiisori taga?
• Mis on Sinu trenni kuumaksumus? On see Sinu arvates kallis?
Aitäh!

